stanford-oval/wikipedia huggingface dataset:
Filmfare Awards South

| Filmfare Awards South |
| --- | --- |

Palkitaan:  Elokuvia ja niiden tekijöitä
Palkinnon antaja:  The Times Group
Maa:   Intia
Ensimmäinen palkinto:  1954
Filmfare Awards South on yksi Etelä-Intian merkittävimpiä elokuvapalkintoja, jonka The Times Group jakaa vuosittain edellisen vuoden menestyneimmille kannadan-, tamilin-, telugun- ja malajalaminkielisille elokuville ja niiden tekijöille. Ensimmäisen kerran palkintoja jaettiin Chennaissa vuonna 1954. Alun perin vain tamilin- ja telugunkieliset elokuvat olivat Filmfare Awards South -palkinnon piirissä, mutta vuonna 1966 lisättiin palkintokategoriat malajalaminkielisille ja 1969 kannadankielisille elokuville.
Palkintokategoriat

Jokaisella neljällä osallistujakielellä on oma sarjansa, jonka sisällä ehdokaselokuvat kilpailevat seuraavista palkinnoista:
Paras elokuva
Paras ohjaus
Paras miesnäyttelijä
Paras naisnäyttelijä
Paras miessivuosa
Paras naissivuosa
Paras musiikki
Paras sanoittaja
Paras mieslaulaja
Paras naislaulaja
Lisäksi valitaan teknisiä ja erikoispalkintoja:
Paras toimintaohjaaja
Paras taiteellinen ohjaaja
Paras kuvaaja
Paras koreografi
Paras leikkaus
Erikoispalkinto
Elämäntyöpalkinto
Paras miesensikertalainen
Paras naisensikertalainen
Paras puvustus
Ennätyksiä

Vuonna 2005 tamilinkielinen psykologinen trilleri Anniyan sekä telugunkielinen Nuvvostanante Nenoddantana kumpikin voittivat kahdeksan palkintoa, mikä on suurin määrä yhden elokuvan voittamia Filmfare Awards South -palkintoja.
Tekijöistä eniten palkintoja on kerännyt näyttelijä Kamal Haasan, jolla on seitsemäntoista voittoa kahdestakymmenestäkolmesta ehdokkuudesta.
Peräkkäisiä voittoja on eniten, yhdeksän kappaletta, säveltäjä A. R. Rahmanilla, joka voitti palkinnon vuosina 1992–2000. Yhteensä Rahmanilla on palkintoja neljätoista.
Carol Jantsch

Carolyn Mae ”Carol” Jantsch (s. 8. maaliskuuta 1985) on yhdysvaltalainen tuubansoittaja. Hän aloitti pianonsoiton opinnot ollessaan 6-vuotias, ja eufoniumin soiton ollessaan yhdeksän vanha. Tuubaan hän tarttui seitsemännellä luokalla.
Jantsch valmistui Interlochen Arts Academyn taidelukiosta vuonna 2002 ja vuonna 2006 Michiganin yliopistosta. Yliopisto-opintojensa aikana Jantsch haki tuuban soittajan työtä New York Philharmonic -orkesterista sekä Philadelphian orkesterista. New Yorkin työnhaussa hän pääsi semifinaaliin. Tuuban äänenjohtajan viran hän voitti Philadelphian orkesterista helmikuussa 2006. Jantsch on nuorin Philadelphian orkesterin soittajista, ja National Public Radion mukaan hän on Yhdysvaltain ensimmäinen naistuubisti, jolla on hallussaan tuuban äänenjohtajan paikka merkittävässä sinfoniaorkesterissa.
Orkesterityön lisäksi Jantsch opettaa Curtis Institute of Musicissa.
Jantsch on myös menestynyt ultimate frisbee -peleissä ja voittanut tuubanheittokisat.
Bror Wahlroos

| Bror Wahlroos |
| --- | --- |
 Bror Wahlroos vuonna 1973.
Kauppa- ja teollisuusministeriön kansliapäällikkö
 1969–1992  
Edeltäjä:  Jaakko Rahola
Seuraaja:  Matti Vuoria
Henkilötiedot
Koko nimi:  Bror Arne Napoleon Wahlroos
Syntynyt: 21. tammikuuta 1928 Turku
Kuollut: 12. tammikuuta 2007 (78 vuotta) Hyvinkää
Kansalaisuus:  suomalainen
Ammatti:  kansliapäällikkö
Puoliso:  Marita Wahlroos
Lapset:  Ann-Christine Wahlroos Björn Wahlroos
Tiedot
Puolue:  Ruotsalainen kansanpuolue
Koulutus:  lakitieteen lisensiaatti
Bror Arne Napoleon ”Buntta” Wahlroos (21. tammikuuta 1928 Turku – 12. tammikuuta 2007 Hyvinkää) oli suomalainen talouselämän vaikuttaja. Hän toimi eri teollisuusyritysten ja yhteisöjen johtotehtävissä 1947–1968 sekä kauppa- ja teollisuusministeriön kansliapäällikkönä vuosina 1969–1992. Koulutukseltaan hän oli kauppatieteiden kandidaatti ja lakitieteen lisensiaatti. Wahlroos tunnettiin värikkäänä persoonana ja julkeakäytöksisenä. Sampo Oyj:n entinen hallituksen puheenjohtaja Björn Wahlroos on Bror Wahlroosin poika. Bror Wahlroosilla on ensimmäisestä avioliitostaan Marita Wahlroosin kanssa toinenkin lapsi, tytär Ann-Christine.
Bror Wahlroos oli Ruotsalaisen kansanpuolueen ehdokkaana vuoden 1991 eduskuntavaaleissa Helsingin vaalipiirissä, mutta ei tullut valituksi.
Wahlroos tuomittiin sakkoihin virkavirheestä 1970-luvulla tapahtuneen Salora-jutun yhteydessä.
Wahlroos on haudattu Turun hautausmaalle.
Kirjallisuutta

Pietiläinen, Tuomo ym.: ”Renessanssiruhtinas Bror Wahlroos”, Wahlroo$. Epävirallinen elämäkerta, s. 47–67.  Into, 2013.  ISBN 978-952-264-243-1.
Aiheesta muualla

Bror Wahlroosin muistokirjoitus Helsingin Sanomissa.
Itse asiassa kuultuna, haastattelu vuodelta 1994. Video 56 min, Yle Areena.
Forrest Gregg

Alvis Forrest Gregg (18. lokakuuta 1933 – 12. huhtikuuta 2019) oli yhdysvaltalainen amerikkalaisen jalkapallon pelaaja ja valmentaja. Hän on kuulunut Pro Football Hall of Fameen vuodesta 1977.
Gregg syntyi Birthrightissa, Teksasissa, ja pelasi yliopistotasolla Southern Methodist Universityssa. National Football Leagueen päästyään hän tuli tunnetuksi Green Bay Packers -joukkueen jäsenenä, jona hän oli koko 1960-luvun.
Gregg pelasi vielä Dallas Cowboysille ennen vetäytymistään vuonna 1971. Hän toimi aina 1990-luvulle saakka useiden tunnettujen joukkueiden, mukaan lukien Green Bay Packersin (1984–1987) päävalmentajana.
Brose Bamberg

| Brose Bamberg |
| --- | --- |


Liiga:  Bundesliiga Mestarien liiga
Perustettu:  1955
Historia:  1. FC 01 Bamberg 1955-1988 TTL Bamberg 1988-2000 TSK uniVersa Bamberg 2000-2003 GHP Bamberg 2003-2006 Brose Baskets 2006-2016
Areena:  Brose Arena kapasiteetti 6 150
Kotipaikka:  Bamberg, Saksa
Värit:           
Presidentti:   Norbert Sieben
Päävalmentaja:   Ainars Bagatskis
Mestaruudet:   Saksan mestaruus (9): (2005, 2007, 2010, 2011, 2012, 2013, 2015, 2016, 2017)  Saksan cup (5): (1992, 2010, 2011, 2012, 2017) 
Kotisivu:  brosebamberg.de
Brose Bamberg on saksalainen koripalloseura Bambergista. Se pelaa koripallon Bundesliigassa.
Historia

Seura perustettiin vuonna 1955 nimellä 1. FC 01 Bamberg. Vuonna 1970 seura nousi koripallon Bundesliigaan. Seura vaihtoi nimensä ensin TTL Bambergiksi (Tapeten-Teppichboden-Land) vuoden 1988 tienoilla.
Vuonna 1993 joukkue teki seurahistoriansa siihen mennessä parhaan suorituksensa sijoittuessaan sarjassa toiseksi TSV Bayer 04 Leverkusenin voittaessa mestaruuden. 1990-luvulla nimi vaihdettiin TTL uniVersa Bambergiin. Kun joukkuetta sponsoroineelle yritykselle tuli talousongelmia, vaihtui nimi vuonna 2000 TSK uniVersa Bambergiksi.
Ennen vuotta 2005 joukkue joutui tyytymään vielä kahteen kakkossijaan, mutta kaudella 2004–2005 se voitti vihdoin mestaruuden. Samalla kaudella joukkue osallistui ULEB Eurocupiin. Saksan mestaruuden siivittämänä joukkue pääsi kaudelle 2005–2006 Euroliigaan. Se menestyi hyvin ja pääsi 16 parhaan joukkoon. Kaudella 2006–2007 seura vaihtoi nimekseen Brose Basketin ja voitti toisen Saksan mestaruutensa. Seura pääsi kaudeksi 2007–2008 pelaamaan Euroliigaa.
Vuonna 2016 seuran nimi muuttui Brose Bambergiksi. Kaudella 2018–2019 se pelasi Mestarien liigaa.
Aiheesta muualla

Virallinen kotisivu
FreeType

| FreeType |
| --- | --- |

Luoja:  David Turner
Kehityshistoria
Vakaa versio:  2.13.3 (12. elokuuta 2024)
Tiedot
Ohjelmistotyyppi:  ohjelmakirjasto
Ohjelmointikielet:  C
Lisenssi:  GNU General Public License ja BSD-lisenssi
Aiheesta muualla
Verkkosivusto
Versiohallinta
FreeType on avoimen lähdekoodin kirjasto, joka on tarkoitettu kirjaintyyppien renderöintiin.
FreeType on saatavilla useille eri alustoille, kuten Android, Chrome OS, FreeBSD, iOS, Linux ja NetBSD.
FreeType osaa hyödyntää muun muassa PostScript Type 1-, TrueType- ja OpenType-fontteja.
Historia

FreeTypen kehityksen aloitti David Turner vuonna 1996 TrueType-fonttien käsittelyä varten. Alkuperäinen versio oli kirjoitettu Pascalilla ja vuonna 1997 Robert Wilhelm siirsi sen C-kielelle. C- ja Pascal-versioiden kehitystä jatkettiin rinnakkain kunnes vuonna 2000 Pascal-versio lopetettiin.
Vuonna 2000 julkaistiin uudelleenkirjoitettu versio 2.0 (FreeType 2), joka oli kehitetty modulaarisena. Merkittäviä uusia ominaisuuksia oli tuki useille fonttimuodoille, etenkin PostScript-fonteille. 2.0 oli suunniteltu sulautettuja järjestelmiä silmällä pitäen ja sen kanssa voi käyttää ROM-muistista käytettäviä fontteja.
Vuonna 1999 Applen mukaan TrueType-tavukoodin tuki rikkoi Applen patentteja, jonka johdosta osa tuesta kytkettiin pois. Myöhemmin Applen patentit ovat vanhentuneet. Myös useat Microsoftin ClearType-fontteihin liittyvät patentit ovat vanhentuneet.
Vuonna 2013 Adobe lahjoitti Googlen tuella projektiin tukea CFF-fonttien käsittelyyn.
Ominaisuudet

FreeType tukee useita fonttimuotoja:
TypeType Font (TTF) ja TrueType Collection (TTC)
CFF (Compact Font Format)
WOFF
OpenType (OTF) ja OpenType Collection (OTC)
PostScript Type 1 (PFA ja PFB)
CID Type 1
SFNT
X11 PCF
Windows FNT
BDF
PFR
Type 42 (rajoitettu tuki)
Cheer Up

| Cheer Up |
| --- | --- |
 Elokuvan juliste.
Ohjaaja:  Christy Garland
Käsikirjoittaja:  Christy Garland
Tuottaja:  Liisa Juntunen Christy Garland
Säveltäjä:  Tom Third
Kuvaaja:  Sari Aaltonen
Leikkaaja:  Thor Ochsner Graeme Ring
Valmistustiedot
Valmistusmaa:  Suomi Kanada
Tuotantoyhtiö:  Napafilms Murmur Film
Ensi-ilta:  28. lokakuuta, 2016
Kesto:  86 minuuttia
Alkuperäiskieli:  suomi englanti
Aiheesta muualla
IMDb 
Elonet
Infobox OKNimi-testi OK: 
Cheer Up on Christy Garlandin ohjaama ja käsikirjoittama suomalais-kanadalaisena yhteistuotantona tehty dokumenttielokuva vuodelta 2016.
Elokuva on urheilu- ja henkilödokumentti rovaniemeläisestä nuorten cheerleaderjoukkueesta. Joukkueen teini-ikäiset tytöt tekevät kaikkensa täyttääkseen omat ja muiden odotukset, mutta joukkue menestyy kisoissa kuitenkin huonosti. Patricialle, Ainolle ja Miialle itsensä, oman paikkansa sekä perheen merkityksen löytäminen on lopulta paljon tärkeämpää kuin yhdenkään kilpailun voitto.
Aiheesta muualla

Tuotantoyhtiö napafilms oy
Elokuvan IMDB-sivu
Elokuvan Facebook-sivu
Yleisradion uutinen
Elokuvan traileri
Bumba

Bumba on:
Kaupunki Kongon demokraattisessa tasavallassa, katso Bumba (Kongon demokraattinen tasavalta).
Kraatteri Rheassa, katso Bumba (Rhea).
Jumala bushongojen mytologiassa, katso Bumba (jumala).
| --- | --- |
: Tämä on täsmennyssivu, joka luettelee monimerkityksisen käsitteen eri merkitykset tai useita eri henkilöitä. Artikkelisivuja, joiden nimessä tai tekstissä lukee ”Bumba”, voi hakea sivunnimihaulla, laajalla sivunnimihaulla tai tekstihaulla.
Free Bird

| ”Free Bird” Lynyrd Skynyrd |
| --- | --- | --- |

Vuoden 1982 Britannian painoksen kansikuva
Singlen tiedot
 Albumilta: Pronounced Leh-Nerd Skin-Nerd
 Julkaistu: 1973
 Tuottaja(t): Al Kooper
 Tyylilaji: southern rock
 Kesto: 04.41 (singleversio)
 Levy-yhtiö: MCA
Lynyrd Skynyrdin muut singlet
| ”Sweet Home Alabama” 1974 | ”Free Bird” 1974 | ”Saturday Night Special” 1975 |
Free Bird on Lynyrd Skynyrd -yhtyeen kappale ja sen tekijöiksi on kirjattu yhtyeen kitaristi Allen Collins ja laulaja Ronnie Van Zant. Kappale ilmestyi yhtyeen debyyttialbumilla Pronounced Leh-Nerd Skin-Nerd (1973) ensimmäistä kertaa pitkänä versiona. Tätä ennen siitä oli levityksessä vain single, josta kitarasoolo oli leikattu. Free Bird on perinteisesti ollut yhtyeen encore konserttiesiintymisissä. Free Birdin kitarasoolo on valittu 3. parhaaksi Stairway to Heavenin ja Eruptionin jälkeen Guitar Worldin äänestyksessä.
Kappaleen historiaa

Free Birdin perussointukulku oli Collinsin mielessä jo vuonna 1969. Hänet on merkitty kappaleen ainoaksi säveltäjäksi (Van Zant teki sanoitukset), mutta on mahdollista, että toisella Skynyrd-kitaristilla Gary Rossingtonilla oli osuutta lopulliseen melodiaan.
Free Birdin lyriikka on kirjattu Ronnie Van Zantin nimiin. Erityisen tunnettu osa sanoitusta on avausrepliikki ”If I leave here tomorrow, would you still remember me?” Tämä ei kuitenkaan välttämättä ole Van Zantin omaa tekstiä. Tarinan mukaan nämä sanat lausui ensimmäistä kertaa nuorena avioituneen Allen Collinsin vaimo. Sanat hän oli suunnannut aviomiehelleen.
Free Bird kuullaan usein konserteissa viimeisenä kappaleena.
Kappale on kansainvälinen vastine "Soittakaa paranoid!"-huudollekenen mukaan?.
Free Bird ja live-esitykset

Free Bird encorena oli alkuperäisen Lynyrd Skynyrdin tavaramerkki konserteissa. Kappale rakentui livenä yleensä hieman eri tavalla kuin studioäänitys. Koko esityksen aloitti perinteisesti kosketinsoittaja Billy Powell hiljaisella flyygeli-introllaan. Areenakonserteissa flyygelin ääni hukkui yleisön suosionosoituksiin. Kappaleeseen oli sisällytetty myös kosketinsoitinsoolo, joka seurasi kitaravälikettä. Juuri Powellin hiljainen pianonsoitto ja tuskaiset eleet saivat usein yleisön liikuttuneeksi.
Jotta kitarasoolon järjestäminen olisi ollut mahdollista, kuultiin lavalla kolmea kitaristia (ensimmäisen albumin aikaisessa kokoonpanossa Rossingtonin ja Collinsin lisäksi kitarassa oli Ed King). Kingiä tunnetummaksi kitaristiksi nousi kuitenkin hänet vuonna 1976 korvannut Steve Gaines. Kuuluisimpia Free Bird -esityksiä ovatkin Atlantassa 1976 äänitetty show, joka päätyi One More From The Road -livealbumille, sekä Kalifornian Oaklandissa vuonna 1977 nauhoitettu videotallenne, joka löytyy elokuvasta Freebird... The Movie.
Bumba-meu-boi

Bumba-meu-boi eli boi on brasilialaista kansanmusiikkia. Se syntyi 1700-luvulla ja on yleensä rytmikästä, perinnesoittimilla soitettua tanssimusiikkia. Bumba-meu-boi alkoi saada kansainvälistä suosiota 1990-luvulla. Se on erityisesti maan kaakkoisosan (Nordeste) kulttuuria ja väestö on erittäin ylpeä omasta kulttuuristaan. Bumba-meu-boi huipentuu kesäkuun aikana käytävissä Festa Junina - (Kesäkuun juhla) ja São João (Pyhä Johannes) -juhlissa, jolloin Bumba-meu-boi-juhlia on päivittäin joka puolella.
BtoB Blue

| BtoB Blue> Tiedot |
| --- | --- |
Toiminnassa:  2016– 
Tyylilaji:  balladi, R&B
Kotipaikka:   Soul, Etelä-Korea
Laulukieli:  korea
Jäsenet:  Seo Eun-kwang   Lee Changsub   Im Hyunsik   Yook Sungjae  
Levy-yhtiö:  Cube Entertainment
Infobox OKNimi-testi OK: 
BtoB Blue (kor: 비투비-블루) on eteläkorealaisen k-pop -yhtye BtoB:n ensimmäinen virallinen alaryhmä ja koostuu ryhmän vokalisteista Seo Eun-kwang, Lee Changsub, Im Hyunsik ja Yook Sung-jae.
Historia

Jo ennen virallista debyyttiä BtoB:n vokalistit esiintyivät useissa laulukilpailuissa yhdessä. Vuonna 2016 nelikko osallistui Immortal Songs 2 - televisio-ohjelmaan, esittäen kappaleen "님에게 (To My Love)", jolla myös nousivat kilpailun voittajiksi.
BtoB Blue debytoi singlellä "내 곁에 서 있어줘 (Stand By Me)" 19. syyskuuta 2016. BtoB:n Peniel Shin ohjasi kappaleen musiikkivideon. Kappale nousi usealla listalla pian julkaisunsa jälkeen kolmen kärkeen.
BtoB osallistui Immortal Songs 2 -ohjelmaan toista kertaa vuonna 2017 kappaleella "하늘 아래서 (Under the Sky)".
Ryhmä julkaisi toisen singlensä "When It Rains" 2. elokuuta 2018, jonka Hyunsik sanoitti.
Diskografia > Singlet

"내 곁에 서 있어줘 (Stand By Me)" (2016)
"When It Rains" (2018)
Filmografia > Musiikkivideot

"내 곁에 서 있어줘 (Stand By Me)" (2016)
"When It Rains" (2018)
Boba Fett

| Boba Fett |
| --- | --- |
 Boba Fett elokuvan Star Wars: Episodi IV – Uusi toivo Special Edition -versiossa
Luoja(t):  George Lucas
Näyttelijä(t):  Jeremy Bulloch (Episodit V–VI) Jason Wingreen (ääni, Episodi V) Daniel Logan (Episodi II) Temuera Morrison (ääni Episodin V Special Editionissa, The Mandalorian ja The Book of Boba Fett)
Ensi- esiintyminen:  Legends: Star Wars Holiday Special (1978) Kaanon: Imperiumin vastaisku (1980)
Henkilötiedot
Ammatti:  palkkionmetsästäjä
Kotipaikka:  Kamino (synnyinpaikka)
Suhteet
Infobox OKNimi-testi OK: 
Boba Fett on kuvitteellinen hahmo, joka on esiintynyt George Lucasin Tähtien sota -elokuvissa. Hän esiintyy elokuvissa Imperiumin vastaisku ja Jedin paluu Darth Vaderille sekä Jabba the Huttille työskentelevänä palkkionmetsästäjänä. Hänellä oli myöhemmin cameo-esiintyminen elokuvan Star Wars: Episodi IV – Uusi toivo Special Edition -versiossa. Elokuvassa Star Wars: Episodi II – Kloonien hyökkäys kerrottiin hahmon syntytarina: hän oli muuntelematon klooni palkkionmetsästäjä Jango Fettistä, joka kasvatti Boban poikanaan.
Esiintymiset > Kaanon > Alkuperäinen trilogia

Boba Fett ei esiintynyt vuoden 1977 Tähtien sota -elokuvan alkuperäisessä julkaisussa. Mutta myöhemmin elokuvan digitaalisesti remasteroidussa erikoisversiossa, Fett esiintyi lyhyesti gangsteripäällikkö Jabba the Huttin kätyreiden joukossa.
Imperiumin vastaiskussa Boba Fett esiintyy "seuraavana merkittävänä vihollisena" Darth Vaderin jälkeen. Fett oli yksi Vaderin palkkaamista palkkionmetsästäjistä Millennium Falconin jahtaamisen. Fett jäljitti Falconin Pilvikaupunkiin, missä Vader vangitsee aluksen matkustajat ja kiduttaa sen kapteenia, Han Soloa, haluten kerätä Jabban lupaamaan palkkion Solosta, Fett suhtautui vastahakoisesti Vaderin kokeeseen jäädyttää Solo karboniittiin. Vader lupaa, että jos Solo ei selviä, Imperiumi hyvittää sen Fettille. Kun Solon todetaan selvinneen hengissä, Vader luovuttaa hänet Fettille, joka puolestaan lähtee aluksellaan Slave I toimittamaan Solon Jabballe.
Jedin paluussa Fett oli Jabban palatsissa, kun Solon pelastajat vangittiin. He matkustavat Jabban huvipurrella sarlacc-hirviön luokse, missä vangit on tarkoitus teloittaa. Kun yrittävät paeta, Fett yrittää estää paon, mutta Solo laukaisi vahingossa Fettin rakettirepun ja pudotti palkkionmetsästäjän sarlaccin kitaan.
Esiintymiset > Kaanon > Esiosatrilogia

Boban ainoa esiintyminen esiosatrilogiassa on elokuvassa Star Wars: Episodi II – Kloonien hyökkäys, missä paljastetaan että Boba Fett oli Kaminon asukkaiden luoma muuntelematon klooni, jonka palkkionmetsästäjä Jango Fett kasvatti poikanaan. Boba auttaa Jangoa pakenemaan Obi-Wan Kenobilta, mutta todistaa myöhemmin kuinka Mace Windu surmaa Jangon katkaisemalla tämän kaulan.
Esiintymiset > Kaanon > The Clone Wars

Boba Fett esiintyy myös tietokoneanimoidussa televisiosarjassa Star Wars: The Clone Wars. Boba esiintyy sivullisena antagonistina toisen tuotantokauden päätösjaksossa ja myöhemmin neljännellä tuotantokaudella.
Esiintymiset > Kaanon > The Mandalorian

The Mandalorianin toisella tuotantokaudella paljastui, että Boba Fett oli selvinnyt hengissä ulos sarlaccin kidasta. Hän oli joutunut eroon haarniskastaan ja elänyt Tatooinella erakkona, käyttäen samanlaisia aseita kuin hiekkakansa. Jawat löysivät haarniskan ja Cobb Vanth oli ostanut sen ryhtyäkseen Mos Pelgon kylän sheriffiksi. Kun Din Djarin saapui Tatooinelle etsimään Fettiä, Vanth luopui haarniskasta Djarinin autettua häntä tappaamaan kylää uhannut krayt-lohikäärme. Fett itse nähtiin ainoastaan jakson lopussa tarkkailemassa Djarinia etäältä. Lisäksi Fett oli tätä ennen löytänyt ja pelastanut ensimmäisen tuotantokauden tapahtumien aikaan Tatooinen aavikolta haavoitetun salamurhaaja Fennec Shandin. Shand oli vastineeksi vannonut uskollisuuttaan Fettille, joka oli nyt lähtenyt Djarinin perään planeetta Tythonin jeditemppelin raunioille saadakseen haarniskansa takaisin. Kun moffi Gideonin joukot sieppasivat Grogun, Djarinin suojeleman Voimalle herkän jedilapsioppilaan, Fett, joka oli ottanut haarniskansa takaisin ja todistanut kuuluvansa mandalorialaisiin, tarjoutuu auttamaan Grogun pelastamisessa. Fett hankki tämän jälkeen haarniskaansa uuden maalipinnan ja hänen aluksensa Slave I toimi hänen ja muiden Djarinin liittolaisten ainoana aluksena, koska Gideonin joukot tuhosivat Djarinin oman aluksen, Razor Crestin. Kun Djarin pyysi avuksi Grogun pelastamiseen myös Bo-Katan Kryzen ja Koska Reevesin, Bo-Katan ei pitänyt Boba Fettiä oikeana mandalorialaisena, koska Boba oli vain Jangon klooni. Kauden lopussa, kun Grogu oli pelastettu ja lähtenyt Luke Skywalkerin mukaan, Fett ja Shand palasivat Tatooinelle, tappoivat Bib Fortunan ja muut Jabban entisen rikollisimperiumin eloonjääneet, ja vapauttivat orjat, minkä jälkeen Fett otti palatsin itselleen.
Esiintymiset > Kaanon > The Book of Boba Fett

Otettuaan vallan Jabba Huttin rikollisimperiumissa, Boba Fett alkoi hallita Mos Espan aluetta yhdessä Fennec Shandin kanssa. Mutta toisin kuin Jabba, Fett aikoi hallita kunnioituksella. Sarjan alussa Boba käy bakta-tankissa hoito-ohjelmaa, jossa hän näkee unia siitä, kun hän pääsi pois sarlaccin kidasta, jonka jälkeen jawat veivät hänen haarniskansa. Tuskenit löysivät hänet ja veivät leiriinsä, jossa he huolehtivat hänestä. Mutta pian Pyke-syndikaatin joukot tappoivat hänen isäntäperheensä, jonka jälkeen jälkeen hän tapasi Shandin ja hankki aluksensa takaisin Jabban palatsista, Bib Fortunan hallitessa Jabban rikollisimperiumia. Myöhemmin Pyke-syndikaatti alkoi sotia häntä ja hänen joukkoja vastaan, hän tarvitsi sotaa varten muskeleita. Yhdessä Din Djarinin, Vapaakaupungin väen ja omien joukkojensa avulla Fett voitti sodan, ja henkilökohtaisesti surmasi syndikaatille työskentelevän entisen palkkionmetsästäjämentorinsa, Cad Banen. Tämän jälkeen Mos Espan väki viimein osoitti hänelle kunnioitusta.
Esiintymiset > Legends

Oheismateriaalissa Boba pääsi ulos sarlaccin kidasta ja jatkoi ammattiaan useissa kirjoissa ja sarjakuvissa. Myös Jedi Knight III: Jedi Academy -pelissä Boba on esiintynyt. Boba teki cameo-roolin The Unifying Forcessa, joka on New Jedi Order -kirjasarjan viimeinen osa ja sijoittuu aikaan 30 vuotta Endorin taistelun jälkeen.
Esiintymiset > Legends > Videopelit

Pelissä Star Wars: The Force Unleashed II Boba Fettin on määrä löytää Juno Eclipse ja tuoda hänet Kaminolle. Hahmo esiintyy myös Star Wars: Battlefront II:ssa sekä Electronic Artsin uusissa versioissa peleistä Star Wars: Battlefront ja Star Wars: Battlefront II.
Aiheesta muualla

Wikimedia Commonsissa on kuvia tai muita tiedostoja aiheesta .
Tietoa Boba Fettistä Star Warsin virallisilla sivuilla (englanniksi)
Boba Fett fan club (englanniksi)
Boba Fett Wookieepediassa (englanniksi)
Boba Fett Jedipediassa (Arkistoitu – Internet Archive) (suomeksi)
Carol McGreal

Carol McGreal on yhdysvaltalainen Aku Ankka -käsikirjoittaja. Hän on käsikirjoittanut yhdessä miehensä Patin kanssa monia sarjoja. Carol McGreal on yksi harvoista Aku Ankka -sarjakuvia kirjoittavista naisista.
Aiheesta muualla

Carol McGreal Inducksissa
Billion Dollar Babies

| Billion Dollar Babies Alice Cooper |
| --- | --- | --- |

Studioalbumin tiedot
 Äänitetty : The Cooper Mansionissa, Greenwichissä ja Morgan-studioilla, Lontoossa  elokuu 1972 – tammikuu 1973
 Julkaistu: maaliskuussa 1973
 Tuottaja(t): Bob Ezrin
 Tyylilaji: rock, hard rock, shock rock, glam rock, garage rock
 Kesto: 41.04
 Levy-yhtiö: Warner Bros
Alice Cooperin muut julkaisut
| School’s Out 1972 | Billion Dollar Babies 1973 | Muscle of Love 1973 |
Billion Dollar Babies on yhdysvaltalaisen Alice Cooper -rockyhtyeen kuudes studioalbumi, joka ilmestyi maaliskuussa 1973. Sitä on yleisesti pidetty yhtenä Alice Cooperin uran parhaista kokonaisuuksista. Albumi saavutti ykköstilan Billboardin pop-albumien listalla. Single Elected nousi Billboardin pop-singlelistalla sijalle 26. ja Britannian listan ykköseksi. Kappaleesta tehty musiikkivideo oli ensimmäisiä, jossa soittajat näyttelivät lyhyen tarinan eivätkä vain soittaneet. Lisäksi kaksi muuta singleä nousi Top-40:een: Hello Hooray ja No More Mr. Nice Guy. Sanoituksellisesti levyn kappaleissa toistuu Yhdysvaltojen politiikkaa kohtaan suunnattu piikikäs satiiri (1972 oli vaalivuosi Yhdysvalloissa). Kappale ”I Love The Dead” on musiikkihistorian ensimmäinen tunnettu kappale nekrofiliasta. Kappale herätti suurta paheksuntaa ja enteili Cooperin tulevaa tyyliä. Muita käsiteltyjä aiheita levyllä ovat hammaslääkärissä käynti (”Unfinished Sweet”) ja seksuaalinen häirintä (”Raped and Freezin’”). T. Rexin keulahahmo Marc Bolan soitti kitaraa kolmella raidalla..
Levy valittiin vuonna 2005 julkaistuun hakuteokseen 1001 albumia jotka jokaisen on kuultava edes kerran eläessään, johon pääsi myös Alice Cooperin edellinen albumi School’s Out.
Alkuperäisen vinyylijulkaisun kannessa oli miljardin dollarin seteli, ja takakannessa poliittinen pilapiirros.